钦定古今图书集成/明伦汇编/官常典/第493卷 > 鲁炅
## 钦定古今图书集成/明伦汇编/官常典/第493卷 > 鲁炅

按《唐书》本传：炅，幽州蓟人。长七尺馀，略通书史，以荫
补左羽林长上，陇右节度使哥舒翰引为别奏。颜真
卿尝使陇右，谓翰曰：“君兴，郎将总节制，亦尝得人乎？”
炅时立阶下，翰指曰：“是当为节度使。”从破石堡城，收
河曲，迁左武卫将军。后复以破吐蕃跳荡功，除右领
军大将军。安禄山反，拜上洛太守。将行，于帝前画攻
守势。迁南阳太守，兼守捉防御使，封金乡公。寻为山
南节度使，以岭南、黔中、山南东道子弟五万屯滍水
南。贼将武令珣、毕思琛等击之，众欲战，炅不可，贼右
趋，乘风纵火，郁气奔营，士不可止，负扉走，贼矢如雨，
炅与中人薛道挺身走，举众没贼。时岭南节度使何
履光、黔中节度使赵国珍、襄阳节度使徐浩未至，其
子弟半在军，挟金为资粮，至是与械偕弃与山等，贼
资以富。炅揪散兵保南阳，潼关失守，贼使哥舒翰招
下，不从，使武令珣攻之。令珣死，田承嗣继往颍川，来
瑱、襄阳魏仲犀合兵援炅。仲犀弟孟驯兵至明府桥，
望贼走。炅城中食尽，米斗五十千，一鼠四百，饿者相
枕藉。朝廷遣使者曹日昇宣慰，加炅特进、太仆卿，不
得入。日昇请单骑致命，仲犀不可。会颜真卿自河北
至，谓曰：“使者不顾死，致天子命，设为贼获，是亡一使
者。脱能入城，则万心固矣。”中官冯廷瓌亦曰：“将军必
入，我请以两骑助。”仲犀益骑凡十辈，贼望见，知皆锐
兵，不敢击，遂入致命，人心益固。日昇复以骑趋襄阳，
领兵千，由音声道运粮饷炅，故炅得与贼相持逾三
月，炅被围凡一年，昼夜战，人至相食，卒无救。至德二
载五月，乃率众突围走襄阳，承嗣尾击，炅殊死战二
日，斩获甚众，贼引去。俄拜御史大夫、襄邓十州节度
使。亦会二京平，贼走河北。时襄、汉数百里，乡聚荡然，
举无樵烟。初，贼欲剽乱江湖，赖炅适扼其“冲，故南夏
以完”策勋，封岐国公，实封二百户。乾元元年，又加淮
西节度、邓州刺史，与九节度围安庆绪于相州，炅领
淮西、襄阳两镇步卒万人，骑三百。明年，与史思明战
安阳，王师不利，炅中流矢辄奔，诸节度溃去，所过剽
夺，而炅军尢甚。有诏来瑱节度淮西，徙炅郑陈亳节
度使。至新郑，闻郭子仪整军屯穀水，李光弼还太原，
炅羞惴，仰药死，年五十七。